Kommissorium for SDU’s Klimapanel

***§1 Panelets navn og formål***

Panelets navn er SDU’s Klimapanel (omtales herefter som ”Klimapanelet”). Det er SDU’s ambition at være et lavemissionsuniversitet i 2030. SDU har derfor i sin klimaplan fastsat et mål om at reducere universitetets udledning af drivhusgasser i 2030 med minimum 57% sammenlignet med 2018, hvilket svarer til en reduktion på 70% i forhold til 1990.

Implementering af SDU’s klimaplan foregår i tre implementeringsbølger, hvor første bølge løber fra 2022 til 2024. Anden og tredje implementeringsbølge løber fra hhv. 2025 – 2027 og 2028 – 2030. Hver bølge består af en række prioriterede indsatser rettet mod at nedbringe SDU’s udledning af drivhusgasser. Der vil hvert år blive foretaget en opfølgning på arbejdet med planen i form af et klimaregnskab.

SDU’s bestyrelse har som en del af arbejdet med opfølgning og løbende revidering af klimaplanen besluttet at nedsætte et klimapanel, der skal rådgive universitetets ledelse om klimaarbejdet på SDU. Klimapanelet har ikke en selvstændig beslutningskompetence men kan stille forslag via dets anbefalinger.

***§2 Klimapanelets opgaver***

*Stk.1.* Klimapanelet bidrager gennem forsknings- og praksisviden med uafhængig rådgivning om omstillingen af SDU til et lavemissionsuniversitet og har følgende hovedopgaver:

1. Vurdere status for opfyldelse af den overordnede målsætning samt mål og delmål på klimaområdet fastsat i SDU’s klimaplan for 2030.
2. Vurdere behovet for tilpasning af den aktuelle portefølje af indsatser i den igangværende implementeringsbølge, herunder behovet for yderligere indsatser.
3. Udarbejde anbefalinger til teknologiske løsninger og adfærdsmæssige tiltag, der kan bidrage til realisering af mål for reduktion af SDU’s udledning af drivhusgasser frem mod 2030.
4. Klimapanelet skal i fornødent omfang høre og inddrage relevante parter i sit arbejde.

*Stk. 2.* Universitetets ledelse kan anmode Klimapanelet om at komme med anbefalinger ad hoc vedrørende særlige, højt prioriterede problemstillinger mv.

*Stk. 3*. Klimapanelet afleverer og offentliggør sine indstillinger og anbefalinger jf. §2 stk. 2 årligt i forbindelse med bestyrelsens møde i december.

*Stk. 4.* Klimapanelet offentliggør en årlig arbejdsplan for panelets opgaver.

***3§ Klimapanelets organisering***

*Stk. 1.* Klimapanelet er et uafhængigt rådgivende ekspertorgan.

*Stk. 2.* Klimapanelet består af 1 formand og 3 VIP-eksperter, 3 TAP-eksperter og 3 studerende.

*Stk. 3.* Klimapanelet sammensættes af eksperter med ekspertise og indsigt i organisationers klimaarbejde og omstilling til lavemissionsorganisationer samt studerende med interesse i universitetets klimaarbejde. Formanden for Klimapanelet er universitetsdirektøren. VIP- og TAP-eksperterne udpeges af universitetsdirektøren efter indstilling fra fakulteterne. De tre studerende udpeges af universitetsdirektøren efter et åbent opslag og ansøgning fra interesserede.

*Stk. 4.* Eksperterne i Klimapanelet udpeges for en periode af 3 år med mulighed for genudpegning én gang. De studerende i Klimapanelet udpeges for en periode på 1 år med mulighed for genudpegning to gange. Hvis medlemmer udtræder af Klimapanelet før periodens udløb, kan et nyt medlem for den resterende periode udpeges.

*Stk. 5.* Klimapanelet fastsætter en forretningsorden, der fastsætter panelets møder og organisering.

*Stk. 6.* Klimapanelet bistås af Rektorsekretariat via SDU’s SDG HUB, som sørger for den praktiske tilrettelæggelse af Klimapanelets møder, faciliterer og koordinerer arbejdet, og hjælper alle interesserede med vejledning, kontakt og inspiration. Det står også for information og udarbejdelse af universitetets klimaplan, samt følger op på klimaregnskabet. Sekretariatet betjener således Klimapanelet i alle sager vedrørende panelets virksomhed.